ΔΗΜΟΣ ΠΥΔΝΑΣ-ΚΟΛΙΝΔΡΟΥ
ΑΝΑΚΟΙΝΩΣΗ
Ενημέρωση πολιτών για τις διατάξεις της 9/2024 Πυροσβεστικής Διάταξης
Ενόψει της εορτής του Δεκαπενταύγουστου, αλλά και της γενικότερης αύξησης της θερινής τουριστικής κίνησης κατά την τρέχουσα περίοδο, ο Δήμος ΠΥΔΝΑΣ-ΚΟΛΙΝΔΡΟΥ  ενημερώνει τους δημότες, τους επισκέπτες και όλους όσοι δραστηριοποιούνται στην περιοχή για την αυστηρή τήρηση των διατάξεων της 9/2024 Πυροσβεστικής Διάταξης, με στόχο την πρόληψη και αποτροπή εκδήλωσης πυρκαγιών.
Υπενθυμίζεται ότι:
· Απαγορεύεται το άναμμα και η διατήρηση φωτιάς για λόγους κατασκήνωσης ή/και ψυχαγωγίας στην ύπαιθρο.
· Απαγορεύεται η χρήση συσκευών έψησης στην ύπαιθρο. Κατ’ εξαίρεση, επιτρέπεται, υπό συγκεκριμένες προϋποθέσεις, η χρήση συσκευών έψησης για οικιακή χρήση εντός των ορίων ιδιοκτησίας, καθώς και για επαγγελματική χρήση εντός αδειοδοτημένων ή νομίμως λειτουργούντων για τον σκοπό αυτό οικονομικών δραστηριοτήτων και εγκαταστάσεων.
Ειδικότερα, συσκευές που χρησιμοποιούν αέρια ή υγρά καύσιμα επιτρέπεται να χρησιμοποιούνται κατά τις ημέρες κατά τις οποίες ο δείκτης επικινδυνότητας, σύμφωνα με τον ημερήσιο Χάρτη Πρόβλεψης Κινδύνου Πυρκαγιάς, είναι 1 (χαμηλή), 2 (μέση) ή 3 (υψηλή).
Οι συσκευές που χρησιμοποιούν στερεά καύσιμα επιτρέπεται να χρησιμοποιούνται μόνο κατά τις ημέρες κατά τις οποίες ο δείκτης επικινδυνότητας είναι 1 (χαμηλή) ή 2 (μέση).
· Απαγορεύεται η καύση υπολειμμάτων καλλιεργειών και χορτολιβαδικών εκτάσεων.
· Απαγορεύεται η καύση φυτικής βλάστησης σε σωρούς.
· Απαγορεύεται η καύση και η ρίψη απορριμμάτων.
Παράλληλα, ισχύουν απαγορεύσεις και ειδικές προβλέψεις για δραστηριότητες όπως το κάπνισμα μελισσιών, η εκτέλεση θερμών εργασιών, η χρήση πυροτεχνημάτων και άλλες εργασίες ή δραστηριότητες που ενδέχεται να προκαλέσουν πυρκαγιά.
Ο Δήμος ΠΥΔΝΑΣ-ΚΟΛΙΝΔΡΟΥ καλεί όλους τους πολίτες, επαγγελματίες και επισκέπτες να επιδεικνύουν ιδιαίτερη προσοχή και υπευθυνότητα, να τηρούν απαρέγκλιτα τις ισχύουσες διατάξεις και να αποφεύγουν κάθε ενέργεια που μπορεί να προκαλέσει πυρκαγιά.
Η προστασία του φυσικού περιβάλλοντος, της ανθρώπινης ζωής και της περιουσίας αποτελεί υπόθεση όλων μας.
Για περισσότερες πληροφορίες και διευκρινίσεις σχετικά με τις προβλέψεις της 9/2024 Πυροσβεστικής Διάταξης, οι ενδιαφερόμενοι μπορούν να ανατρέχουν στο πλήρες κείμενο της Διάταξης ή να απευθύνονται στις κατά τόπους αρμόδιες Πυροσβεστικές Υπηρεσίες.
Ο Δήμος ΠΥΔΝΑΣ-ΚΟΛΙΝΔΡΟΥ εύχεται σε όλους καλό Δεκαπενταύγουστο, με ασφάλεια και υπευθυνότητα.

